NARIADENIA KOMISIE (ES) č. 1267/2004
z 8. júla 2004,
ktorým sa stanovujú vyrovnávacie koeficienty vzťahujúce sa na referenčné množstvá pre tradičných dovozcov a na pridelené kvóty pre netradičných dovozcov v rámci dodatočnej kvóty pre dovoz banánov do nových členských štátov v období od 1. mája do 31. decembra 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 838/2004 z 28. apríla 2004 o prechodných opatreniach na dovoz banánov do spoločenstva v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), najmä jeho článku 6 ods. 2 a jeho článku 7 ods. 1,
keďže:
(1)
Nariadenie (ES) č. 838/2004 stanovilo dostupnú dodatočnú kvótu pre dovoz banánov do nových členských štátov na 300 000 ton v období od 1. mája do 31. decembra 2004, z toho 249 000 ton pre tradičných dovozcov a 51 000 ton pre netradičných dovozcov.
(2)
V očakávaní výsledkov kontrôl a previerok dokumentov a dokladov dovozcov v zmysle článku 6 nariadenia (ES) č. 414/2004 (2) alebo v zmysle ustanovení jednotlivých štátov prijatých za týmto účelom novými členskými štátmi pred pristúpením, články 5, 6 a 7 nariadenia (ES) č. 838/2004 dočasne stanovujú pre každého dovozcu referenčné množstvo alebo pridelenú kvótu podľa typu dovozcu, aby sa tým umožnilo vydávanie dovozných licencií začiatkom mája pre prvú tranžu dodatočnej kvóty. Nariadenie (ES) č. 839/2004 (3) stanovilo vzhľadom k tomuto účelu vyrovnávacie koeficienty potrebné na určenie dočasných individuálnych množstiev dovozcov.
(3)
Po vykonaní týchto kontrôl je vhodné stanoviť v zmysle článkov 6 a 7 zmeneného a doplneného nariadenia (ES) č. 838/2004 vyrovnávacie koeficienty potrebné na to, aby príslušné národné orgány určili referenčné množstvá pre tradičných dovozcov a pridelené kvóty pre netradičných dovozcov na obdobie od 1. mája do 31. decembra 2004.
(4)
Na základe informácií poskytnutých členskými štátmi dosahuje celková čiastka referenčných množstiev tradičných dovozcov 574 641,499 ton; celková čiastka pridelených kvót netradičných dovozcov dosahuje 203 401,506 ton.
(5)
Je preto potrebné stanoviť na základe dodatočnej kvóty a na základe informácií od členských štátov vyššie spomenuté vyrovnávacie koeficienty. Aby dovozcovia mohli podávať žiadosti o licenciu pre druhú tranžu v dostatočnom predstihu v júli 2004, ustanovenia tohto nariadenia musia bezodkladne nadobudnúť účinnosť,
PRIJALA TOTO NARIADENIE:
Článok 1
V rámci dostupnej dodatočnej kvóty pre dovoz banánov do nových členských štátov v období od 1. mája do 31. decembra 2004, stanovenej v článku 3 nariadenia (ES) č. 838/2004,
a)
má vyrovnávací koeficient, ktorý sa vzťahuje na referenčné množstvo jednotlivých tradičných dovozcov podľa článku 6 ods. 2, hodnotu 0,64964;
b)
má vyrovnávací koeficient, ktorý sa vzťahuje na pridelenú kvótu pre jednotlivých netradičných dovozcov podľa článku 7 ods. 1, hodnotu 0,25073.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 8. júla 2004